b'\n_START_ARTICLE_\nIslandijos\xe2\x80\x93Lietuvos santykiai\n_START_PARAGRAPH_\nTarptautiniai Islandijos\xe2\x80\x93Lietuvos santykiai oficialiai u\xc5\xbemegzti XX a. tre\xc4\x8diajame de\xc5\xa1imtmetyje, dar Islandijai esant Danijos sud\xc4\x97tyje, po to, kai \xc5\xa1i pripa\xc5\xbeino Lietuvos nepriklausomyb\xc4\x99 1922 m. lapkri\xc4\x8dio 1 d._NEWLINE_Abi \xc5\xa1alys yra Jungtini\xc5\xb3 Taut\xc5\xb3, NATO, EBPO nar\xc4\x97s._NEWLINE_Lietuvos ambasadorius Islandijai reziduoja Kopenhagoje, tuo tarpu Helsinkyje reziduoja Islandijos ambasadorius Lietuvai Aurnis Touras Sigiurdsonas. Reikjavike \xc4\xafsik\xc5\xabr\xc4\x99s Islandijos garb\xc4\x97s konsulatas, Vilniuje - Islandijos Respublikos konsulatas._NEWLINE_1991 m. vasario 11 d. Islandija tapo pirm\xc4\x85ja suverenia valstybe, pripa\xc5\xbeinusia Lietuvos valstybingum\xc4\x85. Prie \xc5\xa1io veiksmo labiausiai prisid\xc4\x97jo tuometis \xc5\xa1alies u\xc5\xbesienio reikal\xc5\xb3 ministras Jonas Baldvinas Hanibalsonas, kuriam u\xc5\xbe tai suteiktas valstyb\xc4\x97s apdovanojimas. D\xc4\x97l dr\xc4\x85saus diplomatinio \xc5\xbeingsnio Islandija buvo susilaukusi sankcij\xc5\xb3 i\xc5\xa1 TSRS. Ankstyvas Islandijos pripa\xc5\xbeinimas yra da\xc5\xbenai prisimenamas, Lietuvoje Islandijos ar jos sostin\xc4\x97s vardu pavadintos \xc5\xa1ios gatv\xc4\x97s: Islandijos plentas Kaune, Islandijos gatv\xc4\x97 Vilniuje, Reikjaviko gatv\xc4\x97 Klaip\xc4\x97doje. Taip pat Vilnius ir Reikjavikas yra miestai partneriai._NEWLINE_1991 m. rugpj\xc5\xab\xc4\x8dio 26 d. oficialiai atkurti diplomatiniai santykiai tarp dviej\xc5\xb3 valstybi\xc5\xb3._NEWLINE_Bendravimas su Islandijos politikais vyksta ir per Tarpparlamentini\xc5\xb3 ry\xc5\xa1i\xc5\xb3 su \xc5\xa0iaur\xc4\x97s Europos \xc5\xa1alimis Seimo grup\xc4\x99 (dabartin\xc4\x97 pirminink\xc4\x97 \xe2\x80\x93 TS-LKD nar\xc4\x97 Rasa Juknevi\xc4\x8dien\xc4\x97).\n_START_SECTION_\n1922-1940 m. laikotarpis\n_START_PARAGRAPH_\nApie santykius Tarpukario Lietuvos Respublikos gyvavimo metais duomen\xc5\xb3 i\xc5\xa1lik\xc4\x99 ma\xc5\xbeai.\n_START_SECTION_\nSantykiai okupacij\xc5\xb3 metais\n_START_PARAGRAPH_\nSovietin\xc4\x97 okupacija nutrauk\xc4\x97 santykius tarp Lietuvos ir Islandijos, pastaroji 1944 m. tapo visi\xc5\xa1kai nepriklausoma nuo Danijos._NEWLINE_Sovietin\xc4\x97s okupacijos metais Islandija nepripa\xc5\xbeino Baltijos valstybi\xc5\xb3 Soviet\xc5\xb3 S\xc4\x85jungos dalimi. Vis d\xc4\x97lto anot Gu\xc3\xb0ni Thorlacius Johannesson, nepripa\xc5\xbeinimo politikos nebuvo laikomasi prekyboje \xe2\x80\x93 Islandija neboikotuodavo Klaip\xc4\x97dos uosto, o 1978 m. sovietin\xc4\x97se Baltijos respublikose lank\xc4\x97si Islandijos ambasadorius Maskvoje.\n_START_SECTION_\nSantykiai tarp atkurtos Lietuvos Respublikos ir Islandijos (1991-dabar)\n_START_PARAGRAPH_\nSantykiai tarp Lietuvos ir Islandijos yra labai geri, tam impuls\xc4\x85 suteik\xc4\x97 tai, jog Islandija greitai pripa\xc5\xbeino Lietuvos valstybingum\xc4\x85. Tuometis Islandijos u\xc5\xbesienio reikal\xc5\xb3 ministras J. B. Hannibalssonas buvo vienintelis Vakar\xc5\xb3 valstyb\xc4\x97s u\xc5\xbesienio reikal\xc5\xb3 ministras, nepab\xc5\xabg\xc4\x99s atvykti \xc4\xaf Vilni\xc5\xb3 i\xc5\xa1 karto po 1991 m. sausio \xc4\xafvyki\xc5\xb3 pareik\xc5\xa1ti solidarumo._NEWLINE_Dar 1993 m. kovo 18 d. valstybinio vizito \xc4\xaf Islandij\xc4\x85 atvyko Lietuvos prezidentas Algirdas Brazauskas. Tai buvo jo antrasis u\xc5\xbesienio vizitas po Danijos, kuri\xc4\x85 aplank\xc4\x97 kovo 17 d._NEWLINE_1994 m. Lietuvos generaliniu garb\xc4\x97s konsulu Islandijoje paskirtas Arnoras Hanibalsonas._NEWLINE_2009 m. pasveikinti Lietuvos su vardo pamin\xc4\x97jimo t\xc5\xabkstantme\xc4\x8diu atvyko ir tuometis Islandijos prezidentas Olafuras Ragnaras Grimsonas. Jis Lietuvoje lank\xc4\x97si ir 2015 m._NEWLINE_Lietuvai minint \xc5\xa1imto met\xc5\xb3 sukakt\xc4\xaf nuo Nepriklausomyb\xc4\x97s paskelbimo, Lietuvoje apsilank\xc4\x97 Islandijos prezidentas Gu\xc3\xb0ni Thorlacius Johannessonas, kuris taip pat sveikinimus i\xc5\xa1sak\xc4\x97 trumpame vaizdo klipe._NEWLINE_Islandijoje veikia Islandijos mastais skaitlinga Islandijos lietuvi\xc5\xb3 bendruomen\xc4\x97, kurios nariai daugiausia gyvena sostin\xc4\x97s regione.\n_START_SECTION_\n\xc5\xa0vietimo mainai\n_START_PARAGRAPH_\nStudentai i\xc5\xa1 Lietuvos turi galimyb\xc4\x99 vykti \xc4\xaf Islandij\xc4\x85 island\xc5\xb3 kalbos studijoms. Vytauto Did\xc5\xbeiojo universitetas yra u\xc5\xbemezg\xc4\x99s dvi\xc5\xa1alius santykius su Akureirio universitetu Islandijoje.\n_START_SECTION_\nEkonominiai mainai\n_START_PARAGRAPH_\n2016 m. duomenimis, prekybos apyvarta tarp Lietuvos ir Islandijos siekia 35,8 mln. eur\xc5\xb3, auga ir yra 53-a pagal dyd\xc4\xaf. Dominuoja eksportas i\xc5\xa1 Lietuvos. Importuojami  \xc5\xa1vie\xc5\xbeios ir at\xc5\xa1aldytos \xc5\xbeuvys (41,8%), u\xc5\xbe\xc5\xa1aldytos \xc5\xbeuvys (33,2%), medikamentai (5,3%), kitos ma\xc5\xa1inos, naudojamas maisto produkt\xc5\xb3 arba g\xc4\x97rim\xc5\xb3 pramoniniam paruo\xc5\xa1imui arba gamybai (4%), nekar\xc5\xa1ta ir ne\xc5\xa1ukuota vilna (3,3%). Pagal tiesiogines investicijas Islandija yra 27-a \xe2\x80\x93 yra investavusi 29,39 mln. EUR._NEWLINE_Kasmet Lietuv\xc4\x85 aplanko iki 2000 Islandijos turist\xc5\xb3.'